## Pravilnik o uvjetima za izdavanje odobrenja za polaganje cjevovoda i održavanje podmorskih kabela i cjevovoda u epikontinentalnom pojasu Republike Hrvatske

### NN 126/2007 (10.12.2007.), Pravilnik o uvjetima za izdavanje odobrenja za polaganje cjevovoda i održavanje podmorskih kabela i cjevovoda u epikontinentalnom pojasu Republike Hrvatske

# MINISTARSTVO MORA, TURIZMA, PROMETA I RAZVITKA

**3598**

Temeljem članka 1023. stavak 1. alineja 2. Pomorskog zakonika (»Narodne novine«
181/04 i 76/07), ministar mora, turizma, prometa i razvitka donosi:

## PRAVILNIK

### O UVJETIMA ZA IZDAVANJE ODOBRENJA ZA POLAGANJE CJEVOVODA I ODRŽAVANJE PODMORSKIH KABELA I CJEVOVODA U EPIKONTINENTALNOM POJASU REPUBLIKE HRVATSKE

Članak 1.

Ovim Pravilnikom propisuju se uvjeti za izdavanje odobrenja za polaganje
podmorskih cjevovoda i kabela u epikontinentalnom pojasu Republike Hrvatske, kao
i uvjeti za nadzor nad njihovim polaganjem i održavanjem.

Članak 2.

Pojedini izrazi za potrebe ovog Pravilnika imaju sljedeće značenje:
Podmorski cjevovodi su cjevovodi položeni ispod morske površine koji su u svrhu
istraživanja, iskorištavanja ili obavljanja gospodarske djelatnosti transporta
plina, ugljikovodika ili vode, djelomično ili u potpunosti postavljeni na
osloncima iznad morskog dna, položeni na morsko dno ili ukopani u morsko dno.
Podmorski kabeli su telekomunikacijski ili energetski kabeli položeni ispod
morske površine na morsko dno ili ukopani u morsko dno.
Ministarstvo je ministarstvo nadležno za poslove pomorstva.

PODMORSKI CJEVOVODI

Članak 3.

Polaganje podmorskih cjevovoda obavlja se sukladno građevinskoj dozvoli prema
posebnim propisima.
U postupku ishođenja građevinske dozvole nadležna lučka kapetanija daje
suglasnosti na koridor polaganja ukoliko se radi o cjevovodu koji ulazi u
teritorijalno more Republike Hrvatske, odnosno suglasnost na koridor polaganja
daje Ministarstvo ukoliko se radi o cjevovodu koji se polaže u epikontinentalnom
pojasu i ne ulazi u teritorijalno more Republike Hrvatske.

Članak 4.

Nadzor nad izradbom, polaganjem i održavanjem podmorskih cjevovoda obavlja
Hrvatski registar brodova sukladno tehničkim pravilima.
Hrvatski registar brodova nakon završetka polaganja podmorskog cjevovoda izdaje
Svjedodžbu o sigurnosti podmorskog cjevovoda.

Članak 5.

Po završetku polaganja podmorskog cjevovoda u postupku izdavanja uporabne
dozvole prema posebnim propisima nadležna lučka kapetanija, odnosno Ministarstvo
izdaje potvrdu o sukladnosti s odobrenom suglasnošću za koridor položenog
cjevovoda.

PODMORSKI KABELI

Članak 6.

U postupku ishođenja građevinske dozvole nadležna lučka kapetanija ukoliko se
radi o kabelu koji ulazi u teritorijalno more Republike Hrvatske, odnosno
nadležno Ministarstvo ukoliko se radi o kabelu koji se polaže u
epikontinentalnom pojasu, daje suglasnost na koridor polaganja.

KONCESIJA ZA POMORSKO DOBRO

Članak 7.

Nakon ishođenja lokacijske dozvole, a prije polaganja podmorskog kabela ili
cjevovoda koji ulaze u teritorijalno more Republike Hrvatske, investitor je
dužan ishoditi koncesiju za posebnu upotrebu pomorskog dobra u postupku
određenom posebnim propisom.

EVIDENTIRANJE POLOŽENIH PODMORSKIH CJEVOVODA I KABELA

Članak 8.

Nakon ishođene uporabne dozvole za podmorski cjevovod ili kabel, investitor je
dužan putem nadležne lučke kapetanije, Hrvatskom hidrografskom institutu
dostaviti kopije izvedbene dokumentacije, radi ucrtavanja u pomorske karte i
upisa u pomorske publikacije.

Članak 9.

Svi korisnici već položenih podmorskih cjevovoda i kabela dužni su u roku od
jedne godine, od dana stupanja na snagu ovog Pravilnika, dostaviti kopije djela
izvedbene dokumentacije putem nadležne lučke kapetanije radi ucrtavanja u
pomorske karte i upisa u pomorske publikacije.
Svi korisnici koji u roku iz stavka 1. ovoga članka ne dostave potrebnu
dokumentaciju smatrat će se da podmorski cjevovodi i kabeli nisu u upotrebi.

Članak 10.

Ovaj Pravilnik stupa na snagu osmi dan od dana objave u »Narodnim novinama«.

Klasa: 011-01/06-02/50
Urbroj: 530-04-07-14 ncp
Zagreb, 15. studenoga 2007.

Ministar
**Božidar Kalmeta**, v. r.

Pravilnik, NN 126/2007-3598
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)